OBSAH

1.	Úvod									2
2.	Akčný plán boja proti daňovým podvodom					3
2.1.	 Prvá etapa	    -   opatrenia účinné od 1. októbra 2012			3
2.2.	 Druhá etapa  -   opatrenia účinné najneskôr  od 1. októbra  2013		4
2.3.	 Tretia etapa   -   opatrenia účinné najneskôr od 1. októbra  2014		7
3.	Záver									9
4.	Zoznam použitých skratiek						10						

1.	Úvod		

Vláda SR sa vo svojom Programovom vyhlásení vlády na roky 2012 až 2016 zaviazala účinne, nekompromisne a systematicky bojovať proti daňovým podvodom.
V roku 2009 zverejnila Európska komisia informáciu o výške odhadovanej daňovej straty z príjmov na dani z pridanej hodnoty v roku 2006 v podmienkach Slovenskej republiky vo výške 1,3 mld. eur.
V marci 2012 zverejnil Inštitút finančnej politiky MF SR „Odhad straty príjmov z DPH v roku 2010“ na úrovni 2,3 mld. eur, čo predstavuje 3,5% HDP.
Mimoriadne významnou úlohou vlády SR je súčasne dodržanie záväzku voči EÚ, ktorým je zníženie deficitu verejných financií v roku 2013 pod 3 % HDP, čo znamená, že bude potrebné konsolidovať takmer 1,2 mld. eur.
Z porovnania objemu konsolidačných potrieb a objemu odhadovanej straty príjmov ŠR (len pokiaľ ide o DPH) jednoznačne vyplýva, že v rámci konsolidačného úsilia predstavuje účinný boj proti daňovým podvodom jednu z priorít vlády SR.
Daňové podvody a úniky navyše svojou podstatou negatívne ovplyvňujú všetky oblasti spoločenského a ekonomického života tým, že:
-	deformujú ekonomické prostredie (niektoré subjekty získavajú nekalú konkurenčnú výhodu oproti iným),
-	zvádzajú subjekty s dobrou daňovou disciplínou k využívaniu podobných praktík,
-	znižujú príjmy štátneho rozpočtu a tým aj možnosť štátu zabezpečovať plnenie svojich úloh v oblasti obrany, bezpečnosti, ochrany ľudského zdravia, sociálnych istôt, vzdelávania, vedy a výskumu....,
-	poškodzujú finančné záujmy Európskej únie z dôvodu zníženia základu pre odvod z vlastných zdrojov do rozpočtu EÚ,
-	pri ich eskalácii znižujú kredibilitu a dôveryhodnosť krajiny v medzinárodnom meradle,
-	príjmy z čiernej ekonomiky sú investované a podporujú  iné formy závažnej kriminálnej činnosti (drogová kriminalita, obchod s bielym mäsom, terorizmus....).

Cieľom tohto dokumentu je navrhnúť podrobný harmonogram postupných krokov na prijatie účinných opatrení proti daňovým podvodom a únikom, stanoviť zodpovednosť za ich plnenie a zabezpečiť tak vytvorenie nevyhnutných podmienok pre kreovanie stabilného, transparentného a spravodlivého ekonomického prostredia.

2.	Akčný plán boja proti daňovým podvodom

V rámci Koncepcie boja proti daňovým podvodom na DPH (schválenej vládou SR v máji 2011) boli podrobne identifikované možnosti, formy a spôsoby daňových podvodov a únikov, ako aj výsledky kontrolnej a exekučnej činnosti daňových úradov. Z analyzovaných skutočností jednoznačne vyplýva, že najvýznamnejšou mierou sa na objeme daňovej straty ŠR podieľajú spoločnosti s ručením obmedzeným, a to najmä tie, ktoré sídlia na fiktívnych, či virtuálnych adresách, ich štatutárnym orgánom je jedna osoba, ktorá so správcom dane nekomunikuje (spravidla tzv. „biely kôň“), a ktoré obchodné aktivity len papierovo deklarujú, pričom ich skutočne nerealizujú.  
V týchto prípadoch možno jednoznačne hovoriť o zámernom zakladaní obchodných spoločností s cieľom zneužiť súčasný systém na odčerpanie obrovských súm z prostriedkov ŠR formou páchania daňových podvodov. Spoločnosti s ručením obmedzeným majú takmer nulovú zodpovednosť za nezaplatenie, či skrátenie dane. Štatutárny orgán spoločnosti, ktorá spáchala podvod alebo dlží štátu na daniach a odvodoch, môže takúto spoločnosť bez následkov zrušiť, založiť si desiatky nových a pokračovať v nelegálnych aktivitách pod novou hlavičkou. 
Špeciálne, pokiaľ ide o DPH, za zmienku stojí, že najväčší podiel na výnose DPH má konečná spotreba domácností (približne 70%), ďalej medzispotreba oslobodených sektorov a tvorba hrubého fixného kapitálu oslobodených sektorov. 
Zatiaľ čo rast spotreby domácnosti v rokoch 2006 – 2010 predstavoval v priemere 6,4%, rast samotného výberu DPH sa za rovnaké obdobie zvýšil v priemere len o 1,7%. Uvedená skutočnosť je ďalším dôkazom toho, že vývoj príjmov z DPH nekopíruje vývoj ekonomiky, a veľká časť príjmov z DPH sa v dôsledku nezákonného obohacovania niektorých subjektov nenachádza v ŠR.
Z uvedených dôvodov pristúpilo MF SR v spolupráci s MS SR a MV SR k návrhu série opatrení v oblasti daňového, obchodného a trestného práva ale aj operatívnych činností príslušných zložiek výkonu. 

2.1.	Prvá etapa – účinnosť opatrení od 1. októbra 2012:
V rámci prvej etapy sa navrhuje prijatie takých opatrení a nástrojov proti daňovým podvodom, ktoré je možné prijať okamžite a nevyžadujú si podrobnejšie skúmanie, resp. už v minulosti boli podrobené detailným konzultáciám:

Oblasť zamerania	č.	Opatrenie	Termín predloženia na rokovanie vlády SR	Zodpovední	
Daňové právo 	1.	Zavedenie povinnosti skladať finančnú zábezpeku rizikovými osobami pri registrácii DPH.	31. 5. 2012	MF SR	
	2.	Rušenie registrácie DPH osobám, ktoré sú nekontaktné, nekomunikujú so správcom dane alebo si neplnia zákonné povinnosti.			
	3.	Povinné mesačné zdaňovacie obdobie pre nových platiteľov DPH po dobu 12 mesiacov.			
	4.	Zníženie počtu štvrťročných platiteľov  DPH (zníženie hranice obratu na povinné mesačné zdaňovacie obdobie).			
	5.	Spoločné a nerozdielne ručenie za daň (dvaja platitelia DPH v reťazci, pričom jeden daň do ŠR neodvedie a druhý si uplatňuje nárok na odpočet).			
	6.	Povinná registrácia za platiteľa DPH pred prvým predajom nehnuteľnosti,			
	7.	Rozšírenie mechanizmu tuzemského prenesenia daňovej povinnosti na príjemcu plnenia.			
	8.	Sprísnenie podmienok pre uplatňovanie osobitnej úpravy pri obchodovaní s použitým tovarom (autobazáry).			
	9.	Sprísnenie podmienok pre daňového zástupcu pri dovoze tovaru.			
	10.	Zavedenie povinností preukazovania intrakomunitárnych dodávok tovaru. 			
	11.	Zníženie limitu pre doklad, ktorý slúži ako zjednodušená faktúra pri hotovostných platbách cez ERP.			
	12.	Zabezpečenie dane pri dovoze tovaru z tretích krajín.			
Obchodné právo	13.	Spoločnosť  s ručením obmedzeným si bude môcť založiť len osoba, ktorá nemá daňové nedoplatky. 	31. 5. 2012	MS SR
v spolupráci s MF SR	
	14.	Prevod väčšinového obchodného podielu v spoločnosti s ručením obmedzeným bude možný len na základe potvrdenia správcu dane, že ani prevádzajúci spoločník ani nadobúdateľ väčšinového obchodného podielu  nemá daňové nedoplatky.			
Trestné právo	15.	Obligatórne stanovenie trestu zákazu činnosti (na 5 – 10 rokov) pri spáchaní „daňového trestného činu“.	31. 5. 2012	MS SR v spolupráci s MV SR, MF SR a GP SR	
	16.	Zavedenie novej skutkovej podstaty trestného činu „daňový podvod“.			
	17.	Zavedenie novej skutkovej podstaty trestného činu „marenie výkonu správy daní“.			
	18.	Sprísnenie trestných sadzieb pri spáchaní „daňových trestných činov“ v značnom a veľkom rozsahu (+ zrušenie trestnosti pri škode malého rozsahu do výšky 2 660 eur).			

2.2.	Druhá etapa – účinnosť opatrení najneskôr od 1. októbra 2013:
 	V rámci druhej etapy boja proti daňovým podvodom budú prijaté tie druhy opatrení, ktoré je potrebné detailne diskutovať expertmi príslušných rezortov a oblastí alebo ktorých účinné zavedenie do praxe si vyžaduje  dlhší časový horizont. 
Oblasť zamerania	Por. č.	Opatrenie	Aktivity	Termín	Zodpovední	
Daňové právo	19.	zavedenie režimu sprísneného daňového dohľadu nad rizikovými subjektmi	Predloženie legislatívneho návrhu na rokovanie vlády SR 	31.12. 2012 	MF SR	
	20.	Uzatváranie bilaterálnych zmlúv o výmene daňových informácií + aktualizácia starých a uzatváranie nových zmlúv o zamedzení dvojitého zdanenia	Predloženie legislatívnych návrhov predmetných zmlúv na rokovanie vlády SR	Priebežne	MF SR	
	21.	Analýza uskutočňovaných úhrad za tovary, služby  a iné formy platieb realizované daňovníkmi voči subjektom so sídlom podnikania v nespolupracujúcich,  resp. OFF SHORE jurisdikciách	Predložiť na rokovanie porady vedenia MF SR vypracovanú analýzu	31.12.2012
	MF SR	
			Predloženie legislatívneho návrhu  predmetnej úpravy na rokovanie vlády SR	31.8.2013		
Obchodné právo	22.	Zavedenie povinnosti správcu vkladu vložiť peňažné vklady spoločníkov s.r.o. do štátnej pokladne	Predloženie legislatívneho návrhu na rokovanie vlády SR	30. 06. 2013	MF SR v spolupráci s MS SR	
	23.	Riešenie prípadov výmazov spoločností „ex offo“ (v prípade daňových nedoplatkov alebo daňovej kontroly) 	Predloženie legislatívneho návrhu na rokovanie vlády SR, resp. návrh riešenia bez potreby legislatívneho zásahu	30. 06. 2013	MS SR v spolupráci s MF SR	
Trestné právo	24.	Zavedenie špecializácie súdov v oblasti daňovej trestnej činnosti	Predloženie legislatívneho návrhu na rokovanie vlády SR 
 	30. 06. 2013
	MS SR v spolupráci s MV SR a MF SR
	
	25.	Zabezpečenie majetkových nárokov štátu v trestnom konaní				
	26.	Zavedenie právnej zodpovednosti právnických osôb				
	27.	Analýza možnosti zavedenia inštitútu  finančného vyšetrovania, ktoré by bol OČTK povinný začať za presne vymedzených podmienok	Predloženie analýzy na rokovanie vlády SR	30. 06. 2013	MS SR v spolupráci s MV SR a MF SR	
Finančné právo	28.	Zavedenie povinnosti bezhotovostnej platby v obchodnom styku nad určitý limit (10 tis. eur)	Predloženie legislatívneho návrhu na rokovanie vlády SR 	31.12. 2012	MF SR	
Prierezové činnosti	29.	Právny základ pre možnosť použiť informácie  získané medzinárodnou spoluprácou finančných spravodajských jednotiek v daňovom konaní	Predloženie legislatívneho návrhu na rokovanie vlády SR	31. 12. 2012	MF SR v spolupráci s MV SR a MS SR	
Operatívne činnosti – finančná správa	30.	Zriadenie systému analýzy rizík a selekcie subjektov na kontrolu vrátane IT podpory	Doručenie správy o dosiahnutom pokroku na rokovanie porady vedenia MF SR	31.10.2012	MF SR (Prezident FS)
	
		-		Predloženie definitívneho návrhu komplexného systémového riešenia 	31.1.2013		
		-		Spustenie reálnej prevádzky systému	1.7.2013		
	31.	Unifikovaný manuál daňovej kontroly (vrátené sprísneného režimu daňového dozoru pri spotrebných daniach)	Zriadenie pracovnej skupiny	15. 6. 2012	MF SR	
		-		Spracovanie a schválenie manuálu vedením FR SR 	30. 9. 2012		
		-		Školenia kontrolórov	do 31. 12. 2012		
	32.	Program boja proti korupcii vo finančnej správe	Spracovanie programu v spolupráci s prezídiom PZ	do 31. 12. 2012 	MF SR (Prezident FS)
	
			Predloženie vyhodnotenia účinnosti prijatých opatrení na poradu vedenia MF SR	do 30.6 a 31.12. kalendárneho roka		
Operatívne činnosti - OČTK	33.	Zriadenie špecializovaných tripartitných tímov (daňový špecialista, vyšetrovateľ, prokurátor) na riešenie závažnej daňovej trestnej činnosti	Návrh detailného riešenia spolupráce po stránke personálnej, materiálnej a organizačnej	31.10.2012	MF SR,
MV SR, 
MS SR, GP SR
	
			Podpis dohody ministrov príslušných rezortov	31.12.2012		
	34.	Zmena organizačnej štruktúry PZ s cieľom vytvorenia špecializovaných pracovísk pre boj so závažnou hospodárskou trestnou činnosťou	Prijatie rozhodnutia o zmene organizačnej štruktúry	31. 12. 2012	Prezident  PZ SR	

2.3.	Tretia etapa – účinnosť opatrení najneskôr od 1. októbra 2014: 
Opatrenia na boj proti daňovým podvodom, ktoré sú predmetom tretej etapy zavádzania majú charakter opatrení, ktoré sú spojené s IT podporou alebo ktorých  nasadenie do prevádzky vyžaduje vzhľadom na ich charakter adekvátny časový rámec. 
Oblasť zamerania	Por. č.	Opatrenie	Aktivity	Termín	Zodpovední	
Daňové právo	35.	Zavedenie povinnosti predkladať  údaje o tuzemských dodávkach tovarov a služieb správcovi dane elektronickou formou (súhrnný výkaz)	Analýza uskutočniteľnosti opatrenia (predložiť na rokovanie porady vedenia MF SR)	31.12.2012 	MF SR	
			Predloženie legislatívneho návrhu na rokovanie vlády SR 	31.7.2013 		
			IT podpora projektu	od 1.8. 2013 do 30.6. 2014		
	36.	Zavedenie ratingu  daňových subjektov a povinné uvádzanie stupňa ratingu na daňových dokladoch	Návrh komplexného riešenia predložený na rokovanie vlády SR	do 31. 12. 2012	MF SR	
			Predloženie legislatívneho návrhu na rokovanie vlády SR 	31.7.2013 		
			IT podpora projektu	od 1.8. 2013 do 30.6. 2014		
Obchodné právo	37.	Zriadenie registra diskvalifikovaných osôb 	Predloženie legislatívneho návrhu na rokovanie vlády SR 	do 30.06.2014	MS SR v spolupráci s MV SR a MF SR	
	38.	Zriadenie  insolvenčného registra				
	39.	Prepracovanie fiduciárnych povinností členov štatutárnych orgánov obchodných spoločností.	Predloženie legislatívneho návrhu na rokovanie vlády SR	do 30.06.2014	MS SR v spolupráci s MV SR a MF SR	
	40.	Sprísnenie podmienok v zákone o konkurze a vyrovnaní (lehota na vyhlásenie konkurzu pri predĺžení s dôsledkami majetkových postihov a trestnoprávnych postihov štatutárnych orgánov spoločnosti)	Predloženie legislatívneho návrhu na rokovanie vlády SR 	do 30.06.2014	MS SR v spolupráci s MF SR	
	41.	Právny základ pre rozlíšenie dvoch typov s.r.o. – s povinným základným imaním presahujúcim určitú sumu (napr. 25 tis. eur) a so základným imaním 1 euro ale sprísnenými podmienkami pre tvorbu a udržanie základného imania.	Predloženie legislatívneho návrhu na rokovanie vlády SR 	do 30.06.2014	MS SR v spolupráci s MF SR	
Trestné právo	42.	Analýza možnosti zavedenia v trestnom konaní ako jeden z obligatórnych znakov dokazovanie majetkových pomerov páchateľa (vo väzbe na prepadnutie majetku)	Spracovanie analýzy možností a dopadov	do 31.12.2013	MS SR v spolupráci s MV SR a MF SR	
			Predloženie legislatívneho návrhu na rokovanie vlády SR	Podľa výsledkov analýzy		
	43.	Komplexné prehodnotenie skutkových podstát „daňových trestných činov“ ( s možnosťou zavedenia novej skutkovej podstaty trestného činu „založenie podvodnej s.r.o.“)	Predloženie legislatívneho návrhu na rokovanie vlády SR 	do 31.12.2013	MS SR v spolupráci s MV SR a MF SR	
Finančné právo	44.	Analýza možnosti zriadenia špeciálnej inštitúcie na správu zaisteného majetku (Asset Management Office)	Predloženie analýzy na rokovanie vlády SR	do 31.12.2013	MF SR v spolupráci s MV SR a MS SR	
Operatívne činnosti – finančná správa	45.	Vytvorenie siete hospodárskeho „foaf-u“ (ekonomické, personálne a majetkové prepojenia medzi podnikateľskými subjektmi).	Vytvorenie modulu v rámci IT podpory	do 30.6.2014	Prezident FS	
Prierezové opatrenia	46.	On-line prístup FR SR do mýtneho systému	Prepojenie informačných systémov	do 30.6.2014	MF SR v spolupráci s MDVaRR SR	
	47.	IT prepojenie stavebných a daňových úradov	Prepojenie informačných systémov	do 30.6.2014	MF SR v spolupráci s MDVaRR SR	
	48.	Spoločná platforma výmeny informácií medzi SJFP a povinnými osobami	Prepojenie informačných systémov	do 30.6.2014	MV SR v spolupráci s MF SR	
	49.	Zriadenie centrálneho registra účtov	Analýza uskutočniteľnosti	do 31.12.2012	MF SR v spolupráci s MV SR
	
			Realizácia opatrenia	Podľa výsledkov analýzy		
	50.	Zabezpečiť on line prístup finančnej správy do evidencie CEMVO (centrálny register motorových vozidiel)  a databázy REGOB (register obyvateľov) 	Realizácia opatrenia	do 31.12.2013	MF SR v spolupráci s MV SR	

	Opatrenia a nástroje definované v tomto dokumente nie sú konečné a budú sa dopĺňať v závislosti od vývoja prostredia, možného vzniku ďalších foriem páchania daňových podvodov a na základe výsledkov účinnosti prijatých opatrení. 

3.	Záver	

Boj proti daňovým podvodom a únikom je legitímnym právom a povinnosťou každej zodpovednej vlády. 
V podmienkach Slovenskej republiky v roku 2012 však tento aspekt získava oveľa širší rozmer, keď:
-	politická nepriechodnosť prijatia niektorých opatrení na boj proti podvodom a nestabilita  a následný pád vlády v minulosti vyústili do eskalácie týchto negatívnych externalít,
-	verejné financie sú v rozvrate a celkový objem daňovej straty v ŠR je vyšší ako objem prostriedkov potrebných na konsolidáciu verejných financií,
-	vláda SR sa zaviazala k vytváraniu stabilného, spravodlivého a transparentného prostredia v krajine. 
Na začiatku si realizácia celého projektu bude vyžadovať vstupné náklady (platové ohodnotenie expertov ako aj náklady na zavedenie niektorých nástrojov, ktoré majú charakter IT podpory). Je však zrejmé, že táto investícia prinesie štátu potrebné výnosy.
Podľa Inštitútu finančnej politiky MF SR je možné celkovú daňovú stratu znížiť vďaka opatreniam minimálne o 1,6% HDP (1,1 mld. Eur) na úroveň 1,9% HDP, čo by zodpovedalo priemernej efektívnosti v ostatných krajinách V-4 ako aj v krajinách EÚ v roku 2009.

4.	Zoznam použitých skratiek

SR		Slovenská republika
ŠR		Štátny rozpočet
EÚ		Európska únia
HDP		Hrubý domáci produkt
DPH		Daň z pridanej hodnoty
MF SR		Ministerstvo financií Slovenskej republiky
MS SR		Ministerstvo spravodlivosti Slovenskej republiky
MV SR		Ministerstvo vnútra Slovenskej republiky
MDVaRR SR	Ministerstvo dopravy, výstavby a regionálneho rozvoja dopravy Slovenskej republiky
GP SR		Generálna prokuratúra Slovenskej republiky
FS		finančná správa 
FR SR		Finančné riaditeľstvo Slovenskej republiky 
OČTK		orgány činné v trestnom konaní
SJFP		spravodajská jednotka finančnej polície
ERP		elektronické registračné pokladnice